BESLUTNING [1] om sukker

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sin beslutning om sukker, der blev vedtaget på det 23. møde i Luxembourg den 23.-27. september 1996,

- der henviser til den beslutning, der blev vedtaget herom på det 64. møde i AVS-EF-Ministerrådet i Bruxelles den 13.-15. november 1996,

A. der understreger, hvor vigtig sukkereksporten til EU i henhold til sukkerprotokollen og den særlige præferenceaftale om sukker er for AVS-staterne, og der påpeger sukkerindustriens bidrag til den socioøkonomiske udvikling, demokratiets konsolidering, god regeringsførelse og politisk stabilitet,

B. der på ny bekræfter, at AVS-landene har forpligtet sig til at dække EU's behov for rå rørsukker i henhold til betingelserne og vilkårene i ovennævnte aftaler,

C. der gør opmærksom på de gensidige fordele, som de kontraherende parter kan drage af disse handelsmæssige præferenceaftaler,

D. der henviser til, at signatarstaterne har forpligtet sig til at rationalisere driften og har indført investeringsprogrammer, som tager sigte på at øge denne sektors rentabilitet og konkurrenceevne og optimere anvendelsen af afledte produkter under hensyntagen til de miljømæssige bestemmelser,

E. der er foruroliget over, at EU's restriktive prispolitik ikke har undladt at påvirke den socioøkonomiske udvikling i AVS-lande, som er sukkerleverandører,

F. der ligeledes er foruroliget over, at der stadig ikke foreligger noget tilsagn fra EU med hensyn til bistand til mildning af byrden af de store transportomkostninger til lands og til vands, og over problemerne i tilknytning til de utilstrækkelige losningsinstallationer i de europæiske havne,

G. der frygter, at sukkerimporten fra oversøiske lande og territorier bringer den skrøbelige balance inden for sukkersektoren og EU's forpligtelse inden for WTO i fare,

H. der erkender, at dette spørgsmål bør behandles adskilt fra de øvrige AVS-produkter, som importeres efter den samme procedure,

1. opfordrer EU til:

(i) at erkende sukkerindustriens betydning for økonomien i de pågældende AVS-stater og dens bidrag til deres socioøkonomiske udvikling;

(ii) at sikre, at de priser, der tilbydes for AVS-sukker, tager behørigt hensyn til de socioøkonomiske faktorer, herunder rationaliseringsbestræbelserne, som påpeges i det årlige memorandum om de økonomiske faktorer;

(iii) at erkende, at AVS-landene har bevist deres evne til at dække EU's behov for rå rørsukker inden for rammerne af sukkerprotokollen og den særlige præferenceaftale om sukker, og at erkende de gensidige fordele, som disse rummer for alle de berørte parter;

(iv) at vedtage de foranstaltninger, som er nødvendige for at hjælpe AVS-staterne med at klare byrden af de store transportomkostninger og de utilstrækkelige losningsinstallationer i de europæiske havne, således som påpeget i konklusionerne af den undersøgelse, der blev gennemført i 1992, af omkostningerne til sukkertransport;

(v) at drage omsorg for, at der vedtages korrigerende foranstaltninger til hindring af import i EU af sukker fremstillet i oversøiske lande og territorier, uden at samhandelen med andre varer mellem AVS-landene og de oversøiske lande og territorier dog berøres heraf;

2. pålægger sine formænd at sende denne beslutning til AVS-EF-Ministerrådet, Kommissionen og Lomé-konventionens signatarstater.